作者:馬致遠
標題:雙調・湘妃怨和盧疏齋《西湖》
內容:春風驕馬五陵兒，暖日西湖三月時，管絃觸水鶯花市。不知音不到此，宜歌宜酒宜詩。山過雨顰眉黛，柳拖煙堆鬢絲。可喜殺睡足的西施。採蓮湖上畫船兒，垂釣灘頭白鷺鷥。雨中樓閣煙中寺，笑王維作畫師。蓬萊倒影參差。薰風來至，荷香淨時。清潔煞避暑的西施。金卮滿勸莫推辭，已是黃柑紫蟹時。鴛鴦不管傷心事，便白頭湖上死。愛園林一抹胭脂，霜落在丹楓上，水飄著紅葉兒。風流煞帶酒的西施。人家籬落酒旗兒，雪壓寒梅老樹枝。吟詩未穩推敲字，為西湖捻斷髭，恨東坡對雪無詩。休道是蘇學士，韓退之，難裝煞傅粉的西施。